**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS 2021-2030 METŲ STRATEGINIO PLĖTROS PLANO PATVIRTINIMO**

**1. Sprendimo projekto esmė, tikslai ir uždaviniai.**

Sprendimo projekto tikslas – patvirtinti Klaipėdos miesto savivaldybės 2021-2030 metų strateginio plėtros planą (toliau – KSPP).

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 6 straipsnio 22 dalyje numatyta, savarankiška savivaldybių funkcija yra infrastruktūros, socialinės ir ekonominės raidos planavimas, strateginių plėtros ir veiklos planų rengimas. Vadovaujantis to paties įstatymo 16 straipsnio 2 dalies 40 punktu, tvirtinti savivaldybių strateginius plėtros planus yra išimtinė savivaldybių tarybų kompetencija.

Strateginis plėtros planas yra svarbiausias kiekvienos savivaldybės strateginio planavimo dokumentas, nustatantis plėtros ir veiklos gaires ilgajam laikotarpiui. Vadovaujantis Lietuvos Respublikos vietos savivaldos įstatymo 103 straipsnio 3 dalimi, savivaldybės strateginio plėtros plano tikslų ir uždavinių įgyvendinimas detalizuojamas savivaldybės strateginiuose veiklos planuose, pagal kurių programas sudaromas savivaldybės biudžetas. Savivaldybės tarybai už strateginio plėtros plano įgyvendinimą yra atsiskaitoma teikiant tvirtinti stebėsenos ataskaitas.

Lietuvos Respublikos Strateginio valdymo įstatymas reglamentuoja, kad savivaldybių strateginiai plėtros planai yra 4–10 metų trukmės planavimo dokumentai, skirti aplinkos, socialinei ir ekonominei raidai savivaldybės teritorijoje planuoti ir rengiami atsižvelgiant į kitus strateginio ir programavimo lygmens planavimo dokumentus. Šie planai taip pat turi derėti su savivaldybės lygmens teritorijų planavimo dokumentais ir regionų plėtros planais. Minėto įstatymo 21 straipsnio 2 dalyje yra numatyta, kad savivaldybių strateginius plėtros planus tvirtina savivaldybių tarybos.

Strateginio valdymo metodikoje (patvirtintoje 2021 m. balandžio 28 d. Lietuvos Respublikos Vyriausybės nutarimu Nr. 292), 128-29 p., yra nustatyta savivaldybių strateginių plėtros planų sandara ir reikalavimai rengimo procesui.

KSPP parengtas atsižvelgiant į svarbiausius pasaulio, ES bei šalies planavimo dokumentus:

1. JTO darnaus vystymosi tikslus;

2) 2021–2027 m. ES daugiametę finansinę programą;

3) Lietuvos Respublikos Seimo 2012 m. gegužės 15 d. nutarimu Nr. XI-2015 patvirtintą Valstybės pažangos strategiją „Lietuvos pažangos strategija „Lietuva 2030“;

4) Lietuvos Respublikos Vyriausybės 2020 m. rugsėjo 9 d. nutarimu Nr. 998 patvirtintą 2021-20320 metų nacionalinės pažangos planą;

5) Lietuvos Respublikos teritorijos bendrojo plano projektą;

6) kitus dokumentus ar jų projektus.

Atsižvelgta ir į vietos lygmens planavimo dokumentus: Klaipėdos miesto bendrojo plano keitimo projektą, Klaipėdos ekonominės plėtros strategiją iki 2030 m.; Klaipėdos miesto savivaldybės kultūros plėtros 2017–2030 metų strategiją, Klaipėdos miesto darnaus judumo planą, Klaipėdos miesto savivaldybės 2021–2023 metų aplinkos oro kokybės valdymo programą ir kt. Taip pat remtasi gyventojų apklausos, sutelktos (focus) grupės diskusijų rezultatais, Klaipėdos miesto savivaldybės 2013–2020 m. strateginio plėtros plano įgyvendinimo ataskaitomis ir darbo grupių metu organizuotų diskusijų rezultatais.

KSPP rengtas keliais etapais:

1) Atlikta aplinkos ir išteklių analizė;

2) Atliktas gyventojų nuomonės tyrimas gyventojų nuomonės tyrimas, vyko sutelktos (focus) grupės diskusijos su skirtingų miesto dalių bendruomenių atstovais.

3) 2020 m. balandžio 24 d. nuotoliniu būdu pristatyti rengiamo strateginio plėtros plano 2021–2030 m. rezultatai. Tiesioginės transliacijos Savivaldybės „Youtube“ kanale metu buvo pristatytos Europos Sąjungos finansavimo galimybės ir tendencijos 2021–2027 m. laikotarpiui, miesto esamos aplinkos ir išteklių analizė bei apžvelgtos strateginio plėtros plano kryptys, Klaipėdos miesto gyventojų nuomonės tyrimo ir sutelktos grupės diskusijų rezultatai.

4) Mero potvarkiu (2019 m. gruodžio 6 d. Nr. M-93) sudarytos Klaipėdos KSPP koordinacinė darbo grupė bei 6 rengimo darbo grupės (Aplinkos apsaugos, Ekonominės ir verslo aplinkos, Socialinės aplinkos, Švietimo, sporto, kultūros, Urbanistinio planavimo ir infrastruktūros, Viešojo sektoriaus), kurių paskirtis – parengti strateginio plėtros plano projektą.

Darbo grupių nariais paskirta virš 150 asmenų: savivaldybės tarybos nariai, administracijos darbuotojai, savivaldybės įstaigų ir įmonių vadovai, mieste veikiančių valstybės institucijų ir įstaigų atstovai, asocijuotų verslo struktūrų atstovai, bendruomenės atstovai.

5) Darbo grupių diskusijų organizavimas. 2019 m. vasario – 2021 m. balandžio mėn. vyko darbo grupių posėdžiai (įvyko po 6 kiekvienos darbo grupės susitikimus), kurių metu, moderuojant profesionaliems lektoriams, buvo suformuluota Klaipėdos miesto vizija iki 2035 metų, plėtros prioritetai iki 2030 metų bei strateginiai tikslai, uždaviniai ir priemonės, rodikliai ir jų siektinos reikšmės iki 2030 metų.

6) KSPP koncepcijos parengimas. Atsižvelgiant į aplinkos ir išteklių analizės išvadas bei darbo grupių pasiūlymus, parengtas strateginio plėtros plano koncepcijos projektas. Koncepcijos projektas pristatytas miesto bendruomenei svarstymui ir viešame renginyje, įvykusiame 2020 m. rugsėjo 16 d., darbinės sesijos metu, kartu su Klaipėdos miesto jaunimu išskirtos problemines miesto sritys. Koncepcija patvirtinta savivaldybės tarybos 2020 m. rugsėjo 24 d. sprendimu Nr. T2-230.

7) KSPP projekto parengimas. Koncepcijos pagrindu parengtas strateginis plėtros plano projektas. Strateginio plėtros plano projektas buvo paskelbtas savivaldybės interneto svetainėje bei specialiai strateginio plėtros plano rengimui sukurtoje interneto svetainėje <https://www.klaipeda2021-2030.lt/> . 2020 m. rugsėjo 28 – spalio 15 dienomis Klaipėdos miesto gyventojai buvo pakviesti prisidėti prie miesto ateities planavimo ir išsakyti savo nuomonę, teikiant pasiūlymus KSPP priemonėms. Pageidavimus bei pasiūlymus, ko trūksta Klaipėdos miestui, kad jis taptų patrauklesnis gyventojams, svečiams ar investuotojams, apklausoje išsakė virš 120 asmenų. Pateikti 435 pasiūlymai, kurie buvo sugrupuoti į 7 temas: infrastruktūra, miesto erdvės, architektūra, tarša – triukšmas, eismas, švietimas, miesto plėtra ir valdymas. Klaipėdiečių pasiūlymai buvo svarstomi darbo grupių metu ir įtraukti į KSPP. Antruoju etapu, suderinus KSPP projektą su darbo grupėmis, administracijos darbuotojais, savivaldybės įstaigų ir įmonių vadovais, mieste veikiančių valstybės institucijų ir įstaigų, asocijuotų verslo struktūrų atstovais, informacija apie parengtą planą ir kvietimas susipažinti su rengiamu KSPP projektu 2021 m. balandžio 7 d. buvo išplatinta minėtose savivaldybės administruojamose interneto svetainėse, vietos žiniasklaidoje.

8) KSPP projektas 2021 m. balandžio mėn. apsvarstytas visuose savivaldybės tarybos komitetuose (išskyrus Kontrolės), išklausytos pastabos ir pasiūlymai. Savivaldybės tarybos narių prašyta teikti pastabas ir pasiūlymus raštu iki 2021 m. gegužės 1 d.

9) Susistemintos pastabos su Savivaldybės administracijos atsakymais dėl galimybės koreguoti strateginį plėtros planą yra pateikiamos aiškinamojo rašto 1 priede.

**3. Strateginio plėtros plano sandara:**

3.1. *Bendrosios nuostatos* (ši dalis apima KSPP iki 2030 m. rengimo tikslą, strateginio planavimo dokumentų sąrašą, kuriuo vadovautasi rengiant KSPP, KSPP rengimo etapus);

3.2. *Klaipėdos miesto aplinkos ir išteklių analizė* ( bendra informacija apie Klaipėdos miestą; ekonominę ir verslo aplinką; švietimą, sportą ir kultūrą; socialinę aplinką; urbanistinį planavimą ir infrastruktūrą; aplinkos apsaugą; viešąjį valdymą; gyventojų įtraukimą į viešojo valdymo procesus; miesto įvaizdžio ir komunikacijos aspektus);

3.3. *Stiprybių, silpnybių, galimybių ir grėsmių (SSGG) analizė* (ekonomikos ir verslo; darbo rinkos; statybų sektoriaus, nekilnojamojo turto rinkos; turizmo ir rekreacinės aplinkos; švietimo; sporto ir fizinio aktyvumo; kultūros; sveikatos priežiūros; socialinės įtraukties ir integracijos; viešojo saugumo; jaunimo, bendruomenių ir NVO; urbanistikos ir teritorijų planavimo; paveldosaugos; transporto ir susisiekimo; vandens tiekimo ir nuotekų tvarkymo; energetinės infrastruktūros; aplinkos apsaugos; ekosistemų stabilumo išsaugojimo; žiedinės ekonomikos ir atliekų tvarkymo; organizacinės struktūros ir KMSA veiklos; komunikacijos; įvaizdžio; gyventojų įtraukimo į viešojo valdymo procesus; KMS pavaldžių įstaigų/kontroliuojamų įmonių);

3.4. *Klaipėdos miesto vizija ir jos vertinimo kriterijai* (pateikiama Klaipėdos miesto savivaldybės vizija (***KLAIPĖDA 2035 – veržli, sumani, įtrauki***), prioritetai, tikslai ir vizijos aspektų sąveika; vizijos pažangos vertinimo rodikliai );

3.5. *Prioritetai, tikslai, uždaviniai, priemonių planas ir vertinimo kriterijai* (pagal pateiktus 3 prioritetus (***I – Pažangi, konkurencinga ir subalansuota miesto ekonominė plėtra; II – Socialinės įtraukties didinimas, įgalinant bendruomeniškumą ir stiprinant vietos savivaldą; III – Tvarus ir darnus miesto urbanistinis vystymas)***, pateikiami jų tikslai, uždaviniai, priemonės, rodikliai bei siektinos reikšmės iki 2030 m.);

3.6. *Priedai* (pateikiamas pažangos projektų sąrašas pagal priemones, tikslus ir uždavinius bei preliminarus pažangos projektų investicijų poreikis).

**4. Lėšų poreikis.**

Bendras lėšų poreikis KSPP pažangos projektams įgyvendinti sudaro apie 640,9 mln. Eur. Lėšų poreikis yra preliminarus, kiekvieno pažangos projektų finansavimo poreikis gali kisti priklausomai nuo pasirinktų architektūrinių, techninių ir kitų sprendimų. Detalizuotas pažangos projektų lėšų poreikis pateikiamas aiškinamojo rašto 2 priede.

**5. Kokių rezultatų laukiama.**

Patvirtinus KSPP, bus aiškiai apibrėžti miesto plėtros prioritetai, strateginiai, uždaviniai, priemonės ir rodikliai, kurioms įgyvendinti bus kryptingai naudojami savivaldybės finansiniai, materialiniai ir žmonių ištekliai. Miesto gyventojai galės susipažinti su viešai paskelbta informacija apie numatomą miesto plėtrą. KSPP pagrindu, kaip yra numatyta šalies įstatymuose, bus sudaromi savivaldybės strateginiai veiklos planai, kurie yra biudžeto sudarymo pagrindas. KSPP bus pagrindas Klaipėdos miesto savivaldybės tarybos nariams bei Klaipėdos miesto savivaldybės administracijos darbuotojams, socialiniams ir ekonominiams partneriams, atstovauti Klaipėdos miesto interesus rengiant Klaipėdos regiono plėtros planą. KSPP esantiems pažangoms projektams bus ieškoma finansavimo šaltinių, kreipiamasi į įgyvendinančias institucijas dėl ES paramos skyrimo, valstybės investicijų, dalyvaujama tarptautiniuose projektuose.

**6. Sprendimo projekto rengimo metu gauti specialistų vertinimai.**

Negauti.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – bus patvirtintas svarbiausias miesto savivaldybės strateginio planavimo dokumentas.

Neigiamų pasekmių nenumatoma.

**PRIDEDAMA:**

1. Aiškinamojo rašto priedas Nr. 1. Viešo Klaipėdos miesto savivaldybės 2021-2030 m. strateginio plėtros plano projekto svarstymo metu pateiktų pastabų suvestinė, 86 lapai;
2. Aiškinamojo rašto priedas Nr. 2. Pažangos projektų sąrašas (su lėšų poreikiu), 20 lapų.

Strateginio planavimo skyriaus vedėja Indrė Butenienė